b'\n_START_ARTICLE_\nMarmors\n_START_PARAGRAPH_\nMarmors (grie\xc4\xb7u: marmair\xc5\x8d \xe2\x80\x94 \xe2\x80\x98sp\xc4\xabgu\xc4\xbcot, sp\xc4\xabd\xc4\x93t\xe2\x80\x99) ir metamorfais iezis, viena no ka\xc4\xbc\xc4\xb7akmens form\xc4\x81m, kuru galvenok\xc4\x81rt veido kalc\xc4\xabts, CaCO\xe2\x82\x83. To izmanto celtniec\xc4\xabb\xc4\x81 un t\xc4\x93lniec\xc4\xabb\xc4\x81. Marmors metamorfozes rezult\xc4\x81t\xc4\x81 ir veidojies s\xc4\xabk\xc4\x81kiem ka\xc4\xbc\xc4\xb7akmens krist\xc4\x81liem sak\xc5\xabstot liel\xc4\x81kos krist\xc4\x81los._NEWLINE_Ja nav piejauktas citas vielas vai miner\xc4\x81li, marmors ir balt\xc4\x81 kr\xc4\x81s\xc4\x81. Ja ir piejaukti dzelzs oks\xc4\xabdi, marmora kr\xc4\x81sa ir no dzeltenajiem l\xc4\xabdz sarkanajiem to\xc5\x86iem, ja ir piejaukts ogleklis, \xe2\x80\x94 no pel\xc4\x93kajiem l\xc4\xabdz melnajiem to\xc5\x86iem, bet, ja ir piejaukts hlor\xc4\xabts vai serpent\xc4\xabns, marmora kr\xc4\x81sa ir za\xc4\xbcos to\xc5\x86os. Nereti marmors ir raibi plankumains vai sv\xc4\xabtrains._NEWLINE_Atkar\xc4\xabb\xc4\x81 no kr\xc4\x81sas, lieto\xc5\xa1anas veida, ieg\xc5\xab\xc5\xa1anas vietas un citiem parametriem marmoriem tiek doti nosaukumi. Starp vienk\xc4\x81r\xc5\xa1\xc4\x81kajiem marmoriem ir baltais dzidrais statuju marmors (Marmo Statutario), parintiskais jeb Paras marmors (Greco duro) un penteliskais jeb Penteli marmors (Greco fino). Saliktos marmorus galvenok\xc4\x81rt veido ka\xc4\xbc\xc4\xb7akmens, vizla un serpentin\xc4\xabts, kur katram marmora veidam ar\xc4\xab ir savs \xc4\xabpa\xc5\xa1s nosaukums.'